**Kommunal vedtægt for Avannaata Kommunea for forvaltning af udstedelse af licenser og tildeling af kvoter for hvid- og narhvaler**

[ UDKAST-FORSLAG ]

I medfør af §§ 7-10, §§ 12-24, § 26, samt § 29 i Selvstyrets bekendtgørelse nr. 3 af 27. januar 2017 om beskyttelse og fangst af hvid- og narhvaler samt § 8, stk. 8 i fangst- og jagtloven, fastsættes:

*Anvendelsesområde*

**§ 1.** Kommunal vedtægten finder anvendelse vedrørende individuel og fælles hvid- og narhvalfangst i bestands- og forvaltningsområder i Avannaata Kommunea.

*Stk. 2.* De enkelte forvaltningsområder omfatter de gamle kommunegrænser.

*Fordeling og udstedelse af licenser*

**§ 2.** Kommunalbestyrelsen udsteder navngivne licenser til individuelle og til fællesfangst efter ansøgning fra personer der har:

* Gyldigt erhvervsjagtbevis, og
* som opfylder kravene for tildeling af licenser til hvid- og narhvalfangst inden for den af Naalakkersuisut fastsatte kvote for de geografisk afgrænsede bestande i de enkelte forvaltningsområder, og
* som har haft dokumenteret bopæl til det søgte forvaltningsområde i minimum 3 måneder forinden udstedelse af en licens.

*Stk. 2.* Kommunalbestyrelsen må kun udstede navngivne licenser til individuelle personer eller til fælles fangst kun bestående af enten erhvervsfangere eller fritidsfangere. De to kategorier må ikke blandes sammen.

*Stk. 3.* Licenserne kan genfordeles inden for de samme bestands- og forvaltningsområder i henhold til specifikke bestandes fastsatte kvoter og denne vedtægts bestemmelser. I licensen skal det angives at licensen er til en navngiven person eller navngivne personer når det drejer sig om fællesfangst. Andre personer hvis navn ikke står på licensen må ikke deltage i fangsten eller fordelingen.

*Stk. 4.* Tidspunktet for genfordeling meddeles af kommunalbestyrelsen forinden fangstperiodens start, og vil fremgå af den udstedte licens.

*Stk. 5.* De udstedte licenser skal være anvendt inden 31. december i kvoteåret, hvorefter de udstedte licenser tilbageleveres til kommunekontoret.

*Stk. 6.* De ubrugte licenser genfordeles i de enkelte forvaltningsområder henholdsvis mellem personer med erhvervsjagtbevis og personer med fritidsjagtbevis. De to kategorier må ikke blandes sammen i en genudstedt licens ved genfordelingen.

*Regler for fælles fangst*

**§ 3.** Ved fællesfangst deltager minimum 3 joller og maksimum 10 joller. Antallet skal fremgå i den udstedte licens med navns nævnelse.

*Stk. 2.* Alle deltagende joller skal have harpun tilknyttet en line samt tilstrækkelige antal bøjer for at undgå fangsttab.

*Stk. 3.* Fællesfangsten skal foregå med navngiven fangstleder, som udpeges af de i licensen navngivne deltagere.

*Stk. 4.* Fangsten må ikke startes før alle navngivne deltagere i licensen er varskoet for fangststart.

*Stk. 5.* Alle navngivne licensejere skal deltage i fordelingen af fangsten.

*Stk. 6.* Affyring af skud må kun ske mod hvid- og narhvaler. Fangstlederen og alle deltagende fangere skal sikre at der ikke sker affyring af skud mod joller og andre deltagende både samt beboede områder.

*Forvaltningsområdet Qaanaaq*

**§ 4.** Det er forbudt at skyde på hvid- og narhvaler førend disse er blevet sikret med håndharpun tilknyttet bøje og tilhørende tov.

*Stk. 2.* Bestemmelsen i stk. 1 gælder dog ikke når fangsten foregår ved en iskant, når hvid- og narhvaler befinder sig mellem is eller der er tåge.

*Stk. 3.* Bestemmelsen i stk. 1 gælder ligeledes ikke fra og med 15. september til isdække er kommet.

*Stk. 4.* Ved observation af flok af narhvaler tæt ved byen eller bygden, er det forbudt at sejle med motoriserede både.

*Garnfangst*

**§ 5.** Det er forbudt at fange hvid- og narhvaler med garn i forvaltningsområderne Upernavik, Uummannaq og Ilulissat.

*Stk. 2.* Det er dog tilladt at bruge garn ved fangst af hvid- og narhvaler i Qaanaaq forvaltningsområde fra og med 1. september til isdække er kommet. Når isdækket er kommet meddeles denne skriftligt til Avannaata Kommunea og Departement for Fiskeri, Fangst og Landbrug.

*Stk. 3.* Garntyper nævnt i bekendtgørelsen skal anvendes og ejerens navn skal angives synligt.

*Sassat*

**§ 6.** Ved observation af sassat skal tilfældet straks meddeles til Avannaata Kommunea og Departementet for Fiskeri, Fangst og Landbrug.

*Stk. 2.* Beslutning om tilladelse til fangst ved sassat sker ved koordination mellem Departementet for Fiskeri, Fangst og Landbrug og Avannaata Kommunea. Eventuelle jagt- og fiskeribetjente i området skal varskos om tilfældet og skal være kontaktperson til Departementet for Fiskeri, Fangst og Landbrug.

*Stk. 3.* Vilkårene for sassat fangsttilladelse skal meddeles af Departementet efter samråd med den relevante forvaltningsområde.

*Foranstaltninger*

**§ 7.** For overtrædelse af denne vedtægts og bekendtgørelsens bestemmelser kan der idømmes bøde og konfiskation af fangsten efter kriminallov for Grønland. Konfiskationsregler fra gældende bekendtgørelse anvendes.

*Ikrafttræden*

**§ 8**. Vedtægten træder i kraft den xx.xx. 2020.

*Stk. 2.* Følgende kommunale vedtægter ophæves samtidig:

1. Daværende Aasiaat Kommunias kommunalvedtægt om fællesfangst af hvid- og narhvaler af 1. februar 2006.
2. Daværende Uummannaq Kommunias kommunalvedtægt om fangst af hvid- og narhvaler af 18. september 1991.
3. Daværende Upernavik Kommunias kommunalvedtægt om fangst af hvid- og narhvaler af 1. juli 2006.
4. Daværende Qeqertarsuaq Kommunias kommunalvedtægt om beskyttelse og fangst af hvid- og narhvaler af 24. november 2006.
5. Daværende Avanersuup Kommunias kommunalvedtægt om fangst af narhvaler i Ikersuaq og Kangerlussuaq af 23. juni 1986.

Således vedtaget af kommunalbestyrelsen i Avannaata Kommunea den xx.xx. 2020.

Palle Jeremiassen Jens Immanuelsen

Borgmester Naalakkersuisoq for Fiskeri, Fangst og Landbrug

Grønlands Selvstyre, den xx. xx 2020